FI Euroopan unionin virallinen lehti C 283/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2011/C 283/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”BERENJENA DE ALMAGRO”

EY-N:o: ES-PGI-0105-0011-23.09.2009

SMM ( X ) SAN ( )

1. Eritelmän kohta/kohdat, jota/joita muutos koskee:

—  Tuotteen nimi — Tuotteen kuvaus — Maantieteellinen alue — Alkuperätodisteet —  Tuotantomenetelmä — Yhteys maantieteelliseen alueeseen —  Merkinnät —  Kansalliset vaatimukset — Muu (valvontaelin)

2. Muutoksen (muutosten) tyyppi:

— yhtenäisen asiakirjan tai yhteenvedon muutos —  rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutokset:

3.1 Tuotteen kuvaus:

Raaka-aineen kuvausta on laajennettu. Aiemmin ilmoitettiin ainoastaan käytetty laji, muutoksen myötä ilmoitetaan myös lajike. Suojatulla maantieteellisellä merkinnällä varustettua Berenjena de Almagro -munakoisoa voidaan siten valmistaa ainoastaan Solanum Melongena -lajin Dealmagro -lajikkeesta, joka on tunnustettu maantieteellisen tuotantoalueen alkuperäislajikkeeksi.

Tämä uusi lajike on ilmoitettu Espanjan ympäristö-, maaseutu- ja meriasioiden ministeriön ylläpitämään kauppalajikerekisteriin rekisterinumerolla 200602251 ja nimellä Dealmagro. Nimi viittaa tuotteen perinteiseen tuotantoalueeseen ja paikallisesti/yleisesti siitä käytettyyn nimitykseen. Tietoa lajikkeesta saa ministeriön alaisesta kasvilajikevirastosta.

Kun tuotteen kuvaukseen sisällytetään ainoastaan tämä alkuperäislajike, suojatulla maantieteellisellä merkinnällä varustettua Berenjena de Almagro -munakoisoa voidaan luonnehtia tarkemmin ja erottaa se paremmin muista tuotteista.

Kemiallisen koostumuksen ja Dealmagro -lajikkeen kuvaukset on muutettu uusien analyysitekniikoiden mukaisiksi.

3.2 Maantieteellinen alue:

Suojattu alue: Koska alkuperäislajike Dealmagro on sopeutunut hyvin maantieteellisen alueen oloihin ja koska suojatulla maantieteellisellä merkinnällä varustettujen Berenjena de Almagro -munakoisojen kysyntä on runsasta, lajiketta kasvatetaan nyt myös sellaisissa kunnissa, jotka eivät kuulu tuotteen tuotantoalueeseen.

Yksi kunnista, jossa tätä alkuperäislajiketta on kasvatettu jo kauan, on Campo de Calatravan hallintoalueeseen kuuluva Viso del Marquésin kunta. Viso del Marqués rajautuu pohjoisessa Granátula de Calatravan ja lännessä Calzada de Calatravan kuntaan, jotka molemmat kuuluvat suojatulla maantieteellisellä merkinnällä varustetun Berenjena de Almagro -munakoison tuotantoalueeseen.

Tutkimuksen mukaan Viso del Marquésin kunnalla on monia yhteyksiä Berenjena de Almagron (SMM) maantieteelliseen tuotantoalueeseen:

— Historia: Munakoisoja on jo vuosia viljelty Viso del Marquésissa samoin kuin muilla alueilla.

— Luonto: Eniten viljelty munakoisolajike on edellä mainittu alkuperäislajike Dealmagro.

— Pinnanmuodostus: Kunnan pohjoisosassa maa on noin 650 metrin korkeudella samoin kuin maantieteellisellä tuotantoalueella.

— Hydrogeologia: Kunnan alueella on kaksi valuma-aluetta, Guadianan ja Guadalquivirin altaat, joiden hydrogeologisia resursseja käytetään viljelmien kasteluun samoin kuin maantieteellisellä tuotantoalueella.

— Ilmasto: Alueella vallitsevan mantereisen välimerenilmaston talvet ovat kylmiä ja kesät kuumia (ajoittain jopa 40 celsiusastetta). Vuodessa sataa keskimäärin 400–600 millimetriä, ja sade keskittyy talven ja kevään sadekauteen. Kesät ovat pitkiä ja kuivia.

Edellä esitetyn perusteella suojatulla maantieteellisellä merkinnällä varustetun Berenjena de Almagro -munakoison tuotantoaluetta tulee laajentaa Viso del Marquésin kuntaan.

3.3 Alkuperätodisteet:

Viljellyn lajikkeen on oltava alkuperäislajike Dealmagro, koska se on ilmoitettu Espanjan ympäristö-, maaseutu- ja meriasioiden ministeriön ylläpitämään viralliseen kauppalajirekisteriin.

3.4 Valvontaelin:

Kastilia-La Manchan itsehallintoalueen viranomaiset ovat päättäneet asetuksen (EY) N:o 510/2006 11 artiklan nojalla, että yksi tai useampi asetuksen (EY) N:o 882/2004 2 artiklassa tarkoitettu varmennuslaitoksena toimiva valvontaelin tarkastaa, että suojattuja maantieteellisiä merkintöjä ja suojattuja alkuperänimityksiä koskevia eritelmiä noudatetaan. Esitämme, että suojatulla maantieteellisellä merkinnällä varustetun Berenjena de Almagro -munakoison valvontaelimeksi määrätään Servicios de Inspección y Certificación, S.L. (SIC), sillä se täyttää standardissa UNE-EN 45011 (Tuotteita sertifioivat elimet: yleiset vaatimukset) esitetyt vaatimukset ja on lisäksi Kastilia-La Manchan itsehallintoalueen hyväksymä.

YHTENÄINEN ASIAKIRJA

ANNETTU NEUVOSTON ASETUS (EY) N:o 510/2006

”BERENJENA DE ALMAGRO”

EY-N:o: ES-PGI-0105-0011-23.09.2009

SMM ( X ) SAN ( )

1. Nimi:

”Berenjena de Almagro”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

”Berenjena de Almagro” on Solanum Melongena -lajin Dealmagro -lajikkeen kokonainen pilaantumaton ja puhdas munakoiso, joka on säilötty perinteiseen tapaan keittämällä, maustamalla, käymällä ja pakkaamalla.

Säilöntäprosessin alussa munakoisoja keitetään 5–20 minuuttia, minkä jälkeen ne laitetaan sopiviin astioihin käymään. Astioihin lisätään mausteet ja seoksen annetaan olla astioissa 4–15 päivää.

Mausteina käytetään viinietikkaa, kasviöljyä, suolaa, kuminaa, valkosipulia, paprikaa ja vettä.

Pakattu munakoiso saatetaan markkinoille neljässä eri muodossa: maustettu, täytetty, luonnollisella pippurilla tai pippuritahnalla maustettu, kokonainen ja viipaloitu munakoiso.

Käyneet munakoisot pakataan niiden käsittelypaikassa.

3.3 Raaka-aineet (ainoastaan jalostetut tuotteet):

Alkuperäislajikkeen Solanum Melongena -lajin Dealmagro -lajikkeesta saadut munakoisot. Munakoiso on lihainen marja, joka voi olla muodoltaan pyöreä, soikea tai päärynänmuotoinen ja väriltään vihreä, purppura, violetti tai tummapilkullinen jne. Munakoisoa peittää suurimmaksi osaksi hailakanvihreä verhiö; näkyvillä olevat osat vivahtavat violettiin.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava rajatulla maantieteellisellä alueella:

Munakoison tuotannon, jalostamisen ja pakkaamisen on tapahduttava rajatulla maantieteellisellä alueella.

Tuotantoprosessiin kuuluu munakoison keittäminen ja käyminen. Keittämisen jäljiltä kuuma munakoiso laitetaan heti käymään mausteseokseen, jossa hedelmän ja ilmasto-olosuhteiden yhteisvaikutus käynnistää luonnollisen maitohappokäymisprosessin, jossa keitetty munakoiso saa ne väri-, kuvio- ja makuominaisuudet, joista Berenjena de Almargo tunnetaan.

3.6 Viipalointia, raastamista, pakkaamista jne. koskevat erityiset säännöt:

Pakkaaminen suoritetaan samassa paikassa kuin tuotteen tuotantovaiheet. Munakoisojen käymisprosessi kestää 4–15 päivää, jotta ne saisivat Berenjena de Almagrolle tyypillisen maun, minkä jälkeen ne pakataan samassa paikassa. Munakoisot pakataan laatikoihin, lasipurkkeihin tai mihin tahansa muihin elintarvikepakkauksiin.

3.7 Merkintöjä koskevat erityissäännöt:

Myyntiin menevissä pakkauksissa on oltava merkintä ”Indicación Geográfica Protegida Berenjena de Almagro” (suojattu maantieteellinen merkintä ”Berenjena de Almagro”)

Kulutukseen tarkoitetut tuotteet varustetaan sääntelyneuvoston myöntämillä numeroiduilla vastaetiketeillä, jotka kiinnitetään rekisteröidyissä jalostustehtaissa niin, ettei niitä voi käyttää uudelleen.

4. Maantieteellisen alueen tarkka rajaus:

Maantieteellinen alue, jossa tuote tuotetaan, jalostetaan ja pakataan, käsittää seuraavat kunnat:

Aldea del rey, Almagro, Bolaños de Calatrava, Calzada de Calatrava, Granátula de Calatrava, Valenzuela de Calatrava ja Viso del Marques, jotka kaikki sijaitsevat Ciudad Realin maakunnassa.

5. Yhteys maantieteelliseen alkuperään:

5.1 Maantieteellisen alueen erityisyys:

Maaperä on kalkkia ja savea sisältävää kuivaa savimaannosta, jossa on kirkkaanpunaisen tulvamaannoksen lisäksi alueelle tyypillinen vähän orgaanisia aineita sisältävä karikekerros. Alemmassa kerroksessa on kalsiumkarbonaattikerääntymiä, jotka ovat usein kovettuneet.

Alueella vallitsee mannerilmasto, jossa lämpötilavaihtelut ovat suuria: talvet ovat ankaria, mutta kesällä lämpötila voi nousta jopa 40 celsiusasteeseen.

Alueella sataa keskimäärin 430 mm vuodessa. Sade keskittyy syksyyn (26 %), talveen (32 %) ja kevääseen (30 %) kesien ollessa pitkiä ja kuivia.

Munakoisoa on viljelty kaukaisista ajoista lähtien. Dealmagro -nimellä rekisteröity tuotantoalueen alkuperäislajike on syntynyt maantieteelliseen alueeseen sopeutumisen ja omia siemeniä käyttävien maanviljelijöiden tekemän geneettisen valinna kautta.

5.2 Tuotteen erityisyys:

Berenjena de Almagro on ainutlaatuinen tuote sekä lajikkeensa että tuotantovaiheidensa puolesta.

Käytetty lajike on Delmagro-tuotantoalueen alkuperäislajike.

Kyseessä on tuotantoalueen maanviljelijöiden vuosien varrella geneettisesti valitsema paikallinen/kotoperäinen lajike. Geneettistä valintaa on tehty sen perusteella, miten lajike on sopeutunut alueen maaperään ja ilmastoon (viljelmäkohtainen tuotanto), ja millaisia aistinvaraisia ominaisuuksia kuluttajat ovat vuosien varrella vaatineet. Saatu tuote on ainutlaatuinen eikä sitä valmisteta missään muualla maailmassa. Sen viljely ja tuotanto tapahtuvat yksinomaan mainitulla alueella.

Munakoiso on lihainen marja, joka voi olla muodoltaan pyöreä, soikea tai päärynänmuotoinen ja väriltään vihreä, purppura, violetti, tummapilkullinen jne. Munakoisoa peittää suurimmaksi osaksi hailakanvihreä verhiö; näkyvillä olevat osat taittuvat violettiin.

Säilöntäprosessin alussa munakoisoja keitetään 5–20 minuuttia, minkä jälkeen ne laitetaan sopiviin astioihin käymään. Astioihin lisätään mausteet (etikkaa, kasviöljyä, suolaa, kuminaa, valkosipulia, paprikaa ja vettä) ja seoksen annetaan olla astioissa 4–15 päivää. Lopuksi tuote pakataan.

Tuotteen kemiallinen koostumus:

— Kcal × (100 g) < 32

— Kasvirasva < 1,5 %

— Ph < 4,5

— Etikkahappo < 15 g/kg

— Natrium (%) < 0,6

5.3 Syy-seuraus-suhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Dealmagro-munakoiso kuuluu alalajiin Scrulentum (Solarum Melongena) ja Depressum-lajikkeiden pieniin ja kääpiömunakoisoihin. Se on kotoperäinen alkuperäislajike, joka on täysin sopeutunut tuotantoalueensa maantieteelliseen ympäristöön.

Kuluttajat vaativat tämän lajikkeen käyttöä. He ovat hyväksyneet sen, koska vain se soveltuu alueella käytettävään vuosisatoja vanhaan tuotantotapaan, jonka keittämis- ja käymisajat ovat perinteisten reseptien mukaisia. Siksi Berenjena de Almagron tuotantoon käytetään nimenomaan Dealmagro-munakoisolajiketta.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://docm.jccm.es/portaldocm/descargarArchivo.do?ruta=2010/10/20/pdf/2010_17414.pdf&tipo=rutaDocm

(1) EUVL L 93, 31.3.2006, s. 12.